ગત પહેલી જુલાઈથી જીએસટી અમલમાં આવ્યો છે ત્યારે ધીમેધીમે વિવિધ વેપાર અને ઉદ્યોગ તેમજ અન્ય એકમો પર તેની અસર પડી રહી છે અને હજુ પણ વધુ અસર જોવા મળશે. ત્યારે વર્તમાન કેન્દ્ર સરકારે આ નવો કાયદો અમલી કેમ બનાવ્યો? તે અંગે ઘણા ઓછા લોકો જાણતા હશે કે વન નેશન, વન ટેક્સનો વિચાર પ્રથમવાર ૧૯૯૯માં અટલ બિહારી વાજપેયીની સરકાર દરમિયાન બહાર આવ્યો હતો. જીએસટીનો આરંભ વાજપેયીના શાસનકાળમાં થયો હતો. તેમણે તેમના આર્થિક સલાહકારો સાથેની બેઠકમાં આ મુદ્દા પર ચર્ચા કરી હતી, પરંતુ બાદમાં તે અંગે કોઈ અસરકારક કામગીરી થઈ શકી નહોતી, પરંતુ ૧૭ વર્ષ બાદ મોદી સરકારે વાજપેયીના આ સ્વપ્નને પૂર્ણ કરી જીએસટીનો અમલ શરૂ કરાવી દીધો છે.